《午日以兰佩贻周玉绳年兄》
明代·李孙宸

莲舟无处问江津，落落金门卧病身。采艾敢遗忧国客，纫兰聊赠素心人。

尘中毒热天何与，静里冰壶意自真。葵藿已舒郊社日，未应重赋卜居新。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。